**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax.: (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

 ***2023. március 9.-i rendkívüli, nyílt képviselő-testületi üléséről***

*A jegyzőkönyv 32-35-ig számozott oldalt tartalmaz.*

**J E G Y Z Ő K Ö N Y V**

Készült: 2023. március 9-én Kerecsend Község Önkormányzata Képviselő-testületének rendkívüli képviselő-testületi ülésén (Kerecsend, Fő u. 55., 16:00 óra)

***Jelen vannak:***

Sári László polgármester

dr. Szász Kata jegyző

Fodor Géza polgármester

Forgácsné Román Rita alpolgármester

Prokaj Milán képviselő

Nagy Ferenc képviselő

Burai József képviselő

**Az ülésen elfogadott határozatok:**

|  |  |
| --- | --- |
| 12/2023 (III.09.) | Szolgálati lakás háztartási gépek és bútorok ajánlat elfogadása |
| 13/2023 (III.09.) | Ficánka Mini Bölcsőde feladat-ellátási megállapodás Demjén |

*NAPIRENDEK*

1. „Szolgálati lakás kialakítása Kerecsenden” című pályázat „háztartási gépek és bútorok” -beszerzése feladatok ellátására ajánlat elfogadása

előadó: Sári László

1. Feladatellátási megállapodás Demjén Község Önkormányzatával bölcsődei nevelés feladatainak ellátására

előadó: dr. Szász Kata

**Sári László polgármester**

Köszöntöm a megjelent képviselőket és Fodor Géza polgármester urat a mai rendkívüli testületi-ülésünkön. Megállapítom, hogy határozatképesek vagyunk. Két napirendünk lesz a mai nap; a beérkezett árajánlatok elbírálása és egy feladat ellátási megállapodás Demjén Község Önkormányzatával bölcsődei feladatok ellátásával kapcsolatban.

**1. napirendi pont**

**Sári László polgármester**

Beérkezett a három árajánlat, a projektmenedzser Veres Tünde, ajánlotta a három ajánlattevőt. A legkedvezőbb ajánlatot Ligeti Ágnes adta 1.991.010 Ft. összeggel.

**dr. Szász Kata jegyző**

A másik két ajánlat kettő millió forint feletti volt.

**Sári László polgármester**

A határozati javaslattal van-e kérdés, észrevétel? Amennyiben nincs, kérem szavazzunk! Aki egyetért a javaslattal, tegye fel a kezét!

*A képviselő testület egyhangú minősített szavazással (öt igen szavazattal) az alábbi határozatot fogadta el:*

 **12/2023. (III.09.) határozata**

Kerecsend Község Önkormányzatának Képviselő-testülete a Magyar Falu Program keretében meghirdetett Önkormányzati tulajdonban lévő ingatlanok fejlesztése - 2021 című MFP-ÖTIK/2021 pályázati kiírásra benyújtott és támogatásban részesült „Szolgálati lakás kialakítása Kerecsenden” című és 3285008352 azonosító számú projekt „háztartási gépek és bútorok” -beszerzése feladatok ellátása tárgyában kiküldött ajánlattételi felhívásra benyújtott árajánlatok elbírálása alapján Ligeti Ágnes egyéni vállalkozót bízza meg a beszerzési feladatok ellátásával bruttó 1991.010 Ft vállalkozási díjért.

A Képviselő-testület megbízza Sári László polgármestert, hogy a nyertes ajánlattevővel a feladat ellátására a szerződést kösse meg.

Határidő: 2022.03.10.

Felelős: Sári László polgármester

**Sári László polgármester**

2019-től jött ez be, hogy a települési önkormányzatoknak a bölcsődei ellátást kötelezően biztosítani kell, amennyiben 5-nél több gyerek igényét jelentik be a szülők, vagy ha 40-nél több 3 év alatti gyerek van a településen. Ezt nyilván meg lehet oldani saját intézmény kialakításával vagy feladatellátási megállapodás keretében. Demjén Község Önkormányzata ezt a megállapodást választaná és egy levelet írtak Kerecsend Község Önkormányzatának, hogy létesüljön közöttünk egy ilyen megállapodás, segítsünk a Demjénieknek ebben a dologban és ezáltal tulajdonképpen ők is törvényileg megoldják ezt az ellátást.

A szerződést megkaptátok, láttátok. Egy van, ami magyarázatra szorul, ugye elég lassan jön az információ a bölcsi irányából, kicsit mindig utána kell szaladnunk, hogy mennyi gyerek, mennyi dolgozó, mennyi pénz. Most ahogy számolgattuk a költségvetésünket, úgy néz ki, hogy a bölcsődei ellátás finanszírozása rendben van, úgy néz ki nem is nagyon kell hozzátenni saját forrásból a működtetéshez. Jelenleg ilyen a helyzetünk. Van egy dolog, hogy egyelőre 1 évre, határozott időre kötjük ezt a megállapodást. Fodor polgármester úr, valamit szeretnél-e ezzel kapcsolatban hozzáfűzni?

**Fodor Géza polgármester**

Szeretném megköszönni a képviselő-testületnek, hogy megtárgyalta azt a kérést, amivel irányotokba fordultunk. Mint jeleztem is, szeretnénk valahogy így megoldani. Azért teljesen más létszámban van jelen Demjén, mint Kerecsend, változó a kisgyermekek létszáma és a képviselő-testület úgy döntött, hogy egyelőre próbáljuk meg így megoldani a bölcsődei ellátást. Ebből az okból kifolyólag kerestem meg a képviselő-testületet. Bízom benne, hogy olyan döntés születik, ami lehetőséget biztosít arra, a Demjéni gyermekek a Kerecsendi bölcsődébe járhassanak. Reméljük, olyan örömmel fogadjátok a Demjéni bölcsődés gyerekeket, mint mi a Kerecsendi óvodás gyermekeket. Szeretném kérni – amennyiben lehet – egy pozitív elbírálást a megállapodásra, hogy a bölcsődei szolgáltatást ilyen módon vegyük igénybe.

**dr. Szász Kata jegyző**

Ez gyakorlatilag egy két oldalú feladat ellátási megállapodás, melyet - amennyiben Kerecsend Község Önkormányzatának képviselő-testülete elfogad, úgy Demjén Község Önkormányzatának képviselő-testülete elé is előterjesztésre kerül és nekik is ugyanúgy el kell fogadniuk ezt a megállapodást. Az lenne a lényege, hogy a Ficánka Mini Bölcsődének az ellátási területe nemcsak Kerecsend közigazgatási területére terjedne ki, hanem Demjén közigazgatási területére is, és így a Demjéni gyermekek is helyi lakosnak minősülnek, így megfelelünk annak az előírásnak, hogy az intézményen belül 50% helyi lakosú gyermek. A mini bölcsődére 15 főre fogjuk megkapni a működési engedélyt.

**Sári László polgármester**

Kérdés, észrevétel van-e?

**Forgácsné Román Rita alpolgármester**

Részünkről rendben van, a Demjéni képviselő-testület majd, hogy szavaz, az majd kiderül.

**Sári László polgármester**

Amennyiben nincs már kérdés, észrevétel, akkor kérem, szavazzunk. Aki egyetért az előterjesztéssel, kérem, tegye fel a kezét!

*A képviselő testület egyhangú minősített szavazással (öt igen szavazattal) az alábbi határozatot fogadta el:*

 **13/2023. (III.09.) határozata**

Kerecsend Község Önkormányzatának Képviselő-testülete megtárgyalta és elfogadta 1 éves határozott időre a feladatellátási megállapodásban meghatározottak szerint bölcsődei ellátást biztosítását Demjén település 3 év alatti lakosai számára. A megállapodás aláírására felhatalmazza Sári László polgármestert.

Határidő: 2022.03.31.

Felelős: Sári László polgármester

**Sári László polgármester**

Köszönöm szépen a mai munkát, az ülést bezárom.

kmf.

 Sári László dr. Szász Kata

 polgármester jegyző